
Lakialoite
[bookmark: Otsikko]laiksi tuloverolain 31 §:n muuttamisesta

[bookmark: Kohde]Eduskunnalle
ALOITTEEN PÄÄASIALLINEN SISÄLTÖ
[bookmark: YleisPerustelu]Aloitteessa esitetään tuloverolain muuttamista siten, että ammattitaiteilijalla ja tieteellistä työtä tekevällä olisi oikeus vähentää työhuonekulut tosiasiallisten kustannusten mukaan silloinkin, kun erillinen, vain tähän työhön tarkoitettu ja soveltuva työtila sijaitsee asunnon tai vapaa-ajan asunnon yhteydessä.

Esitetyllä muutoksella huomioitaisiin erityisesti taiteilijoiden asema, joka jäi huomiotta tuloverolain vähennyksiä vuodelle 2026 rajattaessa.
PERUSTELUT

[bookmark: Perustelu]Tuloverolakia (1535/1992) muutettiin (1141/2025) vuodelle 2026 muun muassa siten, että omassa tai perheen käytössä olevan asunnon tai vapaa-ajan asunnon kustannuksia ei enää voi pitää palkkatulon hankkimisesta tai säilyttämisestä johtuvina vähennyskelpoisina menoina ja muiden tulojen hankinnan osalta voidaan vähentää vain Verohallinnon määräämä kaavamainen työhuonevähennys (31 §:n 9 mom.). Muutoksen tavoitteena oli tiivistää veropohjaa ja näin kasvattaa verotuloja sekä yksinkertaistaa verojärjestelmää (HE 98/2025 vp). Tarkoituksena on mitä ilmeisemmin ollut vähentää etätyöntekijöiden työhuonevähennyksiä sekä vähennyksiä, joissa asumiseen ja työskentelyyn käytettävät tilat eivät ole erotettavissa toisistaan. 

Tuloverolain 1.1.2026 voimaan tullut muutos aiheuttaa kuitenkin merkittävän taloudellisen haitan monille kuvataiteilijoille. Lainmuutosta valmisteltaessa ei ole ilmeisesti huomioitu, että taiteilijat ovat pääsääntöisesti tuloverolain piirissä ja työskentelevät laajasti kodin yhteydessä sijaitsevissa työtiloissa. Tämän vuoksi taiteilijoiden tosiasiallisen vähennysoikeuden muutos kaavamaiseksi ei kohtele taiteilijoita oikeudenmukaisesti ja aiheuttaa merkittävää haittaa ammatin harjoittamiselle. Tämä veropolitiikan muutos uhkaa johtaa siihen, että taiteilijat tarvitsevat enemmän suoraa tukea. 

Lakimuutoksen valmistelussa ei kuultu taiteilijajärjestöjä tai ateljeetalojen omistajia lainkaan. Tällaiset usean eri tulonlähteen kautta ansiotulonsa keräävät ammattiryhmät, joiden työskentelyolosuhteet ovat erityisiä, ovat jääneet vaikutusten arvioinnin ulkopuolelle. Tuloverolain muutos voi tarkoittaa sitä, että kaikki kuvataiteilijat eivät voi enää asua tiloissa, jotka on nimenomaan tarkoitettu asumisen ja työskentelyn yhdistämiseen.  

Vaikka kuvataiteilijoiden työskentelytilat ovat asunnon yhteydessä, ne ovat selkeästi erillisiä työskentelytiloja, ja näitä tiloja käytetään ainoastaan tulonhankkimistarkoitukseen. Taiteilijoille on myös täysin tähän tarkoitukseen rakennettuja ateljeetaloja, joissa työskentelytilat on selkeästi erotettu asunnosta. Ateljeeosa ei ole asumiskelpoinen ja sitä tulisi arvioida vastaavalla tavalla, kuin asunnon ulkopuolelta hankittua vain työskentelykäyttöön sopivaa työhuonetilaa. Veromuutos aiheuttaa erityisesti merkittävän taloudellisen tappion tuloverolain piirissä olevalle taiteilijalle, jotka asuvat tällaisissa ns. taiteilijataloissa. 

Aiempi kaavamainen työhuonevähennys perustui Verohallinnon luontoisetupäätöksessä (VH/6565/00.01.00/2024) määrättyyn asuntoedun arvoon sekä arvioon kalusteiden ja muiden vastaavien asuntoedun arvoon sisältymättömien kustannusten osuudesta ja työkäytön osuudesta noin 10 neliön tilassa (HE 98/2025 vp s.10). Tämä ei vastaa taiteilijoiden työtilojen todellisuutta.

Ateljeeasuntojen vuokrasopimuksissa on tarvittaessa erotettavissa ateljeeosan osuus vuokranmäärästä. Ateljeeasuntoon liittyvä kulu on helposti todennettavissa myös todellisen määränsä mukaan. Myös vapailta markkinoilta hankitussa asunnossa taiteilijalla on tyypillisimmillään kokonainen huone työkäytössä ja työkäyttö helposti todennettavissa. 

Kuvataiteeseen käytettäviä tiloja ei yleensä voida käyttää asumiseen, vaan kyse on selkeästi asumisesta erotettavasta tilasta. Työskentelytilat ovat monesti asuinkelvottomia esimerkiksi työvälineiden ja työstettävien materiaalien vuoksi. Taiteilijoiden työ saattaa olla esimerkiksi 
hitsausta, puun, lasikuidun, kiven tai kipsin työstämistä, hengitykselle haitallisten materiaalien käsittelyä ja säilyttämistä. Näin ollen työtilat saattavat olla pölyisiä ja niissä on erittäin painaviakin keskeneräisiä taideteoksia, eikä tiloissa voida viettää normaalia vapaa-aikaa.

Tällä aloitteella ehdotan, että tuloverolain 31 § muutettaisiin lisäämällä pykälän 10 momentiksi nimenomaisia työskentelytiloja koskeva poikkeus. Kun pääsäännön mukaan verovelvollisen omassa tai perheen käytössä olevan asunnon tai vapaa-ajan asunnon kustannukset eivät ole vähennyskelpoisia menoja, ehdotetun uuden momentin mukaan tästä poiketen pykälän 1 momentin 4 kohdassa tarkoitetun tieteellisen työn ja taiteen harjoittamisen osalta verovelvollisella olisi oikeus vähentää työhuonekulut tosiasiallisten kustannusten mukaan. 
[bookmark: Johdanto]Edellä olevan perusteella ehdotan,
[bookmark: Ehdotus]että eduskunta hyväksyy seuraavan lakiehdotuksen:

[bookmark: EhdNumero]Laki
[bookmark: Laki]tuloverolain 31 §:n muuttamisesta

Eduskunnan päätöksen mukaisesti
[bookmark: Johtolause]lisätään tuloverolain (1535/1992) 31 §:ään, sellaisena kuin se on osaksi laeissa 1170/1998, 716/2004, 876/2017, 1077/2020, 619/2021 ja 1141/2025, uusi 10 momentti seuraavasti:
31 §
[bookmark: Pykala]Luonnollisia vähennyksiä koskevat erityiset säännökset
-------------------------------
[bookmark: Momentti]Poiketen siitä, mitä 9 momentissa säädetään, 1 momentin 4 kohdassa tarkoitetun tieteellisen työn ja taiteen harjoittamisen osalta verovelvollisella on oikeus vähentää työhuonekulut tosiasiallisten kustannusten mukaan. 

[bookmark: Voimaantulo]Tämä laki tulee voimaan päivänä kuuta 20  .



Helsingissä 13.10.2026


Pia Lohikoski vas

